Ehdotus NEUVOSTON DIREKTIIVI tiettyjen direktiivien mukauttamisesta rahoituspalvelujen alalla Kroatian liittymisen johdosta /* COM/2013/059 final - 2013/0038 (NLE) */





PERUSTELUT 1. EHDOTUKSEN TAUSTA Ehdotus neuvoston direktiiviksi tiettyjen direktiivien mukauttamisesta rahoituspalvelujen alalla on välttämätön, koska Kroatian tasavallan liittyminen Euroopan unioniin lähestyy. Kaikki Euroopan unionin jäsenvaltiot ja Kroatian tasavalta allekirjoittivat 9. joulukuuta 2011 sopimuksen Kroatian tasavallan liittymisestä Euroopan unioniin[1]. Liittymissopimuksen 3 artiklan 3 kohdan mukaan sopimus tulee voimaan 1. heinäkuuta 2013, jos kaikki ratifioimiskirjat on talletettu ennen tuota päivämäärää. Kroatian tasavallan liittymissopimuksen 3 artiklan 4 kohdan mukaan unionin toimielimet voivat ennen liittymistä hyväksyä muun muassa Kroatian tasavallan liittymisehdoista tehdyn asiakirjan[2] 50 artiklassa tarkoitetut toimenpiteet. Nämä toimenpiteet tulevat voimaan vasta liittymissopimuksen voimaantulopäivänä ja vain, jos liittymissopimus tulee voimaan. Liittymisasiakirjan 50 artiklassa määrätään, että jos toimielinten ennen liittymistä antamia säädöksiä on mukautettava liittymisen johdosta ja jos tarvittavista mukautuksista ei ole määrätty liittymisasiakirjassa tai sen liitteissä, neuvosto tai komissio (jos komissio on antanut alkuperäisen säädöksen) hyväksyy tätä varten tarvittavat säädökset. Päätösasiakirjan[3] 2 kohdassa viitataan jäsenvaltioiden ja Kroatian liittymissopimuksen hyväksymisen yhteydessä saavuttamaan poliittiseen yhteisymmärrykseen tietyistä toimielinten antamia säädöksiä koskevista mukautuksista; liittymissopimuksen korkeat sopimuspuolet ovat pyytäneet neuvostoa ja komissiota hyväksymään nämä mukautukset ennen liittymistä liittymisasiakirjan 50 artiklan mukaisesti, tarvittaessa täydennettyinä ja ajan tasalle saatettuina unionin oikeuden kehityksen ottamiseksi huomioon. Tämä ehdotus kattaa kaikki ne rahoituspalveluja koskevat neuvoston direktiivit sekä Euroopan parlamentin ja neuvoston direktiivit, joihin on Kroatian liittymisen johdosta tehtävä teknisiä mukautuksia ja jotka kuuluvat neuvottelulukuun 9. Ehdotus on yksi komission neuvostolle tekemistä ehdotuksista neuvoston direktiiveiksi, joilla tekniset mukautukset eri neuvottelulukuihin kuuluviin neuvoston direktiiveihin sekä Euroopan parlamentin ja neuvoston direktiiveihin kootaan yhteen, ja niistä tehdään erilliset ehdotukset neuvoston direktiiveiksi. Näin toimimalla jäsenvaltioita pyritään auttamaan asianomaisten direktiivien viemisessä osaksi niiden kansallista oikeusjärjestystä. Komission neuvostolle toimittama säädösehdotuspaketti koostuu ehdotuksista neuvoston direktiiveiksi sekä ehdotuksesta yhdeksi ainoaksi neuvoston asetukseksi, joka kattaa asiaankuuluvat Euroopan parlamentin ja neuvoston asetukset ja päätökset sekä neuvoston asetukset ja päätökset. Tämä on linjassa Bulgarian ja Romanian liittymistä silmällä pitäen omaksutun lähestymistavan[4] kanssa. Kaikki tähän pakettiin kuuluvat säädökset on tarkoitus julkaista samana päivänä ilmestyvässä Euroopan unionin virallisessa lehdessä. Tässä ja muissa tähän pakettiin kuuluvissa ehdotuksissa otetaan huomioon unionin säännöstöön tehdyt tekniset mukautukset, jotka on julkaistu Euroopan unionin virallisessa lehdessä ennen 1. syyskuuta 2012. Taustalla on halu suoda riittävästi aikaa sekä varsinaisille lainsäädäntömenettelyille että niistä jäsenvaltioille johtuville voimaansaattamis- ja ilmoitusvelvoitteille. Euroopan unionin virallisessa lehdessä 1. syyskuuta 2012 jälkeen julkaistuun unionin säännöstöön mahdollisesti tarvittaviin mukautuksiin varaudutaan asianomaisissa säädöksissä tai ne tehdään myöhemmin asiamukaista menettelyä noudattaen. Lisäksi komissio aikoo toimittaa jäsenvaltioille heinäkuun 2013 alussa epävirallisen luettelon tällaisesta lainsäädännöstä. 2. KUULEMISTEN JA VAIKUTUSTENARVIOINTIEN TULOKSET Koska tämä ehdotus on luonteeltaan puhtaasti tekninen, eikä siihen liity poliittisia valintoja, asianomaisten kuuleminen tai vaikutustenarvioinnit ovat tarpeettomia. 3. EHDOTUKSEN OIKEUDELLINEN SISÄLTÖ Ehdotuksen oikeusperusta on Kroatian tasavallan liittymisehdoista tehdyn asiakirjan 50 artikla. Toissijaisuus- ja suhteellisuusperiaatteet toteutuvat siinä täysimääräisesti. Unionin toimia tarvitaan toissijaisuusperiaatteen mukaisesti (SEU-sopimuksen 5 artiklan 3 kohta), koska ehdotuksessa on kyse teknisistä mukautuksista unionin säädöksiin. Ehdotus on suhteellisuusperiaatteen mukainen (SEU-sopimuksen 5 artiklan 4 kohta), koska siinä ei ylitetä sitä, mikä on tarpeen tavoitteen saavuttamiseksi. 4. TALOUSARVIOVAIKUTUKSET Ehdotuksella ei ole vaikutuksia talousarvioon. 2013/0038 (NLE) Ehdotus NEUVOSTON DIREKTIIVI tiettyjen direktiivien mukauttamisesta rahoituspalvelujen alalla Kroatian liittymisen johdosta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Kroatian tasavallan liittymissopimuksen ja erityisesti sen 3 artiklan 4 kohdan, ottaa huomioon Kroatian tasavallan liittymisasiakirjan ja erityisesti sen 50 artiklan, ottaa huomioon komission ehdotuksen, sekä katsoo seuraavaa: (1) Liittymisasiakirjan 50 artiklassa määrätään, että jos toimielinten ennen liittymistä antamia säädöksiä on mukautettava liittymisen johdosta ja jos tarvittavista mukautuksista ei ole määrätty liittymisasiakirjassa tai sen liitteissä, neuvosto hyväksyy määräenemmistöllä komission ehdotuksesta tätä varten tarvittavat säädökset, jos alkuperäinen säädös ei ole komission antama. (2) Liittymissopimuksen laatineen konferenssin päätösasiakirjassa ilmoitettiin, että korkeat sopimuspuolet olivat päässeet poliittiseen yhteisymmärrykseen tietyistä toimielinten antamia säädöksiä koskevista mukautuksista, jotka ovat tarpeen liittymisen johdosta, ja pyydettiin neuvostoa ja komissiota hyväksymään nämä mukautukset ennen liittymistä, tarvittaessa täydennettyinä ja ajan tasalle saatettuina unionin oikeuden kehityksen ottamiseksi huomioon. (3) Tästä syystä direktiivejä 73/239/ETY[5], 2002/83/EY[6], 2005/68/EY[7] ja 2009/138/EY[8] olisi muutettava, ON HYVÄKSYNYT TÄMÄN DIREKTIIVIN: 1 artikla Muutetaan direktiivit 73/239/ETY, 2002/83/EY, 2005/68/EY ja 2009/138/EY liitteen mukaisesti. 2 artikla 1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään sinä päivänä, jona Kroatian tasavalta liittyy Euroopan unioniin. Niiden on viipymättä toimitettava komissiolle kirjallisina nämä säännökset. Jäsenvaltioiden on sovellettava näitä säännöksiä siitä päivästä, jona Kroatian tasavalta liittyy Euroopan unioniin. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan Kroatian tasavallan liittymissopimuksen voimaantulopäivänä edellyttäen, että liittymissopimus tulee voimaan. 4 artikla Tämä direktiivi on osoitettu kaikille jäsenvaltioille. Tehty Brysselissä Neuvoston puolesta Puheenjohtaja LIITE RAHOITUSPALVELUT VAKUUTUS 1. 31973 L 0239: Ensimmäinen neuvoston direktiivi 73/239/ETY, annettu 24 päivänä heinäkuuta 1973, muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta (EYVL L 228, 16.8.1973, s. 3) Lisätään 8 artiklan 1 kohdan a alakohtaan seuraava: ”– Kroatian tasavallassa: ”dioničko društvo”, ”društvo za uzajamno osiguranje,”. 2. 32002 L 0083: Euroopan parlamentin ja neuvoston direktiivi 2002/83/EY, annettu 5 päivänä marraskuuta 2002, henkivakuutuksesta (EYVL L 345, 19.12.2002, s. 1) Lisätään 6 artiklan 1 kohdan a alakohtaan Ranskan tasavaltaa koskevan kohdan jälkeen kohta seuraavasti: ”– Kroatian tasavallassa: ”dioničko društvo”, ”društvo za uzajamno osiguranje,”. Lisätään 18 artiklan 3 kohdan viidennen luetelmakohdan jälkeen luetelmakohta seuraavasti: ”– 1 päivänä heinäkuuta 2013 Kroatiassa olevan toimiluvan perusteella, ja”. 3. 32005 L 0068: Euroopan parlamentin ja neuvoston direktiivi 2005/68/EY, annettu 16 päivänä marraskuuta 2005, jälleenvakuutuksesta ja neuvoston direktiivien 73/239/ETY ja 92/49/ETY sekä direktiivien 98/78/EY ja 2002/83/EY muuttamisesta (EUVL L 323, 9.12.2005, s. 1) Lisätään liitteeseen I luetelmakohta seuraavasti: ”– Kroatian tasavallassa: ”dioničko društvo,”. 4. 32009 L 0138: Euroopan parlamentin ja neuvoston direktiivi 2009/138/EY, annettu 25 päivänä marraskuuta 2009, vakuutus- ja jälleenvakuutustoiminnan aloittamisesta ja harjoittamisesta (Solvenssi II) (EUVL L 335, 17.12.2009, s. 1) a) Korvataan 73 artiklan 5 kohta seuraavasti: ”5. || Yritykset, jotka jäljempänä mainittuina päivinä harjoittivat samanaikaisesti tässä direktiivissä tarkoitettua henki- ja vahinkovakuutustoimintaa, voivat jatkaa kyseisten toimintojen harjoittamista samanaikaisesti edellyttäen, että kumpaakin liiketoimintaa johdetaan erikseen 74 artiklan mukaisesti: a) 1 päivänä tammikuuta 1981 Kreikassa olevan toimiluvan perusteella; b) 1 päivänä tammikuuta 1986 Espanjassa ja Portugalissa olevan toimiluvan perusteella; c) 1 päivänä tammikuuta 1995 Itävallassa, Suomessa ja Ruotsissa olevan toimiluvan perusteella; d) 1 päivänä toukokuuta 2004 Tšekissä, Virossa, Kyproksessa, Latviassa, Liettuassa, Unkarissa, Maltassa, Puolassa, Slovakiassa ja Sloveniassa olevan toimiluvan perusteella; e) 1 päivänä tammikuuta 2007 Bulgariassa ja Romaniassa olevan toimiluvan perusteella; f) 1 päivänä heinäkuuta 2013 Kroatiassa olevan toimiluvan perusteella; g) 15 päivänä maaliskuuta 1979 muualla olevien toimilupien perusteella.” b) Lisätään liitteessä III olevaan A kohtaan Ranskan tasavaltaa koskevan kohdan jälkeen kohta seuraavasti: ”10 a) || Kroatian tasavallassa: ”dioničko društvo”, ”društvo za uzajamno osiguranje”,”. c) Lisätään liitteessä III olevaan B kohtaan Ranskan tasavaltaa koskevan kohdan jälkeen kohta seuraavasti: ”10 a) Kroatian tasavallassa: ”dioničko društvo”, ”društvo za uzajamno osiguranje”,”. d) Lisätään liitteessä III olevaan C kohtaan Ranskan tasavaltaa koskevan kohdan jälkeen kohta seuraavasti: ”10 a) Kroatian tasavallassa: ”dioničko društvo”,”. [1] EUVL L 112, 24.4.2012, s. 10. [2] EUVL L 112, 24.4.2012, s. 21. [3] EUVL L 112, 24.4.2012, s. 95. [4] EUVL L 363, 20.12.2006, s. 1. [5] EYVL L 228, 16.8.1973, s. 3. [6] EYVL L 345, 19.12.2002, s. 1. [7] EUVL L 323, 9.12.2005, s. 1. [8] EUVL L 335, 17.12.2009, s. 1.